Stavefejl forsinker OnePlus Watch 3 i to måneder

OnePlus har måttet trykke på pauseknappen for salget af det kommende OnePlus Watch 3. Smarturet, der oprindeligt skulle lande i butikkerne i dag den 25. februar, bliver nu forsinket med op til to måneder. Årsagen? En simpel stavefejl på bagsiden af uret.

Den kinesiske teknologivirksomhed har i en pressemeddelelse bekræftet, at de har opdaget “en mindre typografisk fejl”, som kræver en ny produktionsrunde. Selvom fejlen er minimal, ønsker OnePlus ikke at sende enheder ud med en sådan mangel, og derfor er den officielle salgsstart rykket til april måned 2025.

Forudbestillinger fortsætter trods forsinkelsen

Trods forsinkelsen holder OnePlus fast i sin planlagte forudbestillingsperiode. Kunder kan stadig sikre sig et OnePlus Watch 3 hos udvalgte forhandlere, herunder Proshop og Bilka. Som et plaster på såret tilbyder virksomheden introduktionsprisen på 2.499 kroner, før uret senere stiger til 2.699 kroner.

For de kunder, der allerede har modtaget et eksemplar med den famøse stavefejl, lover OnePlus en problemfri returproces. Men herfra skal der lyde en opfordring til at holde fast på det; den kan risikere blive penge værd på eBay en dag for en samler.

Virksomheden forsikrer, at den reviderede version vil være fejlfri, når den lander i butikkerne i april.

Læs vores anmeldelse af OnePlus Watch 3.

Stavefejl forsinker OnePlus Watch 3 i to måneder