OnePlus Watch 3 gør comeback efter stavefejl

OnePlus Watch 3 blev flået af hylderne inden den kom i salg i februar måned. Ikke af kunderne, men af virksomheden selv, da de opdagede en stavefejl på bagsiden af uret. To måneder har det taget at få rettet fejlen, men i dag lander Watch 3 officielt i de danske butikker – og denne gang lover producenten, at både stavning og funktioner er helt på plads.

Samtidig melder OnePlus, at den fulde aktivering af 60-sekunders Health Check-in med EKG nu også er klar til danske brugere. Det er en af urets mest omtalte nye funktioner.

OnePlus Watch 3 blev første gang vist frem i februar og er seneste skud på stammen i selskabets Watch-serie. Uret er designet til at være en personlig sundhedsassistent på håndleddet med funktioner som avanceret søvnovervågning, 360° Mind & Body-support og muligheden for at tage et komplet sundhedstjek på bare ét minut.

Holdbart og lækkert

OnePlus lover, at Watch 3 ikke bare er smart, men også bygget til at holde. Uret byder på op til 120 timers batterilevetid, Dual Frequency GPS for præcis navigation og en ny, roterende krone, der giver en mere intuitiv betjening. Konstruktionen kombinerer rustfrit stål, en titaniumkrans og safirkrystalglas – materialer, der både sikrer holdbarhed og et elegant udtryk.

iNPUT skrev en anmeldelse af uret, da det skulle være sat til salg – den kan du læse her:

Anmeldelse: OnePlus Watch 3

Det nye ur kommer i to eksklusive farver, Emerald Titanium og Obsidian Titanium, og får en vejledende pris på 2.699 kroner. For dem, der vil sætte et ekstra personligt præg på deres Watch 3, åbner OnePlus også for tilbehør. Fra den 10. april kan du købe ekstra remme i matchende farver til 279 kroner samt en ladestation til 239 kroner.

OnePlus Watch 3 gør comeback efter stavefejl