OnePlus går produkt-amok: Fem nye enheder på én dag

OnePlus har sat turbo på sin produktstrategi og lancerer i dag ikke bare én, men fem nye enheder. Det er alt fra telefoner og tablets til smartwatch og hørepropper, der nu slutter sig til familien. Spørgsmålet er bare, om det hele risikerer at drukne i sin egen mængde.

Med lanceringen af de nye OnePlus Nord 5 og Nord CE 5 forsøger producenten at give mellemklassen et nøk opad med teknologier lånt fra flagskibene. Samtidig styrkes virksomhedens IoT-sortiment med OnePlus Watch 3 (i 43 mm), en ny budgetvenlig tablet ved navn OnePlus Pad Lite – og et sæt trådløse hovedtelefoner i form af OnePlus Buds 4.

Smartphones med ambitioner – og velkendt opskrift

OnePlus Nord 5 skal ifølge producenten selv være den mest kraftfulde Nord-model til dato. Det er første gang, en Nord-enhed får en Snapdragon 8-serie-chip – nærmere bestemt 8s Gen 3 – og det skal kunne mærkes på både performance og gamingambitioner. Dertil kommer en AMOLED-skærm med hele 144Hz opdateringshastighed, hurtig opladning med 80W og et på papiret lovende kamera med samme sensor som i topmodellen OnePlus 13.

OnePlus 5.

Nord CE 5 følger trop med en Dimensity 8350 Apex-chip fra MediaTek, et stort kølesystem og en skærm, der også er klar til gaming. Prisen starter ved 2.799 kroner – og det er svært at klandre OnePlus for at forsøge at presse så meget teknologi som muligt ind i det segment.

Men der er også en snert af déjà-vu i den nye Nord-duo. Både design, funktioner og markedsføring læner sig tæt op ad tidligere modeller – og der skal mere end et par AI-gimmicks og en “Plus Key” til at virke for alvor nyskabende.

Ur til mindre håndled – men ikke mindre ambitioner

OnePlus Watch 3 43mm.

Samtidig introducerer OnePlus en mindre udgave af sit smartwatch. OnePlus Watch 3 43 mm vejer blot 37,8 gram og er tydeligvis rettet mod brugere med slankere håndled – uden at gå ned på funktioner. Batterilevetiden er stadig op til 60 timer, og med Wear OS 5 ombord er det et reelt alternativ til både Samsung og Googles egne WearOS ure.

Uret tilbyder også interessante funktioner til mental sundhed – herunder stressmåling, træthedsovervågning og guidede åndedrætsøvelser. Det virker ambitiøst, men hvordan funktionerne performer i praksis, må tiden vise.

Ny tablet skal ind i stuen – og børneværelset

OnePlus Pad Lite.

OnePlus Pad Lite er en ny 11-tommers tablet til den prisbevidste forbruger. Skærmen er lysstærk, quad-højttalerne lover stor lyd, og batteriet på næsten 10.000 mAh signalerer lang driftstid. Der er også tænkt på børnefamilier med dedikeret Kids Mode og forudinstalleret Google Kids Space. Den drives af en MediaTek Helio G100 – en ældre og beskeden chip – så der skal skrues lidt ned for forventningerne til tung multitasking.

Til gengæld lover producenten 36 måneders flydende ydelse med OxygenOS 15 – men det løfte er i den pænere ende af markedsføringsspektret.

OnePlus Buds 4: Små ørepropper, stor lyd?

OnePlus Buds 4 forsøger at tage kampen op med dyrere konkurrenter fra Apple, Sony og Samsung – med aktiv støjreduktion på op til 55 dB, højopløst lyd og 3D-lyd som trækplastre. En kombination af 11 mm woofer og 6 mm diskantdriver lyder lovende på papiret, og batteritiden på op til 45 timer (med etui) er konkurrencedygtig.

OnePlus Bud 4.

Men som altid med hørepropper afhænger alt af lydkvaliteten i praksis og ANC-ens evne til at filtrere støj effektivt. Prisen på 899 kroner placerer dem i mellemklassen, og det kan blive svært at skille sig ud i den jungle.

Det forkromede overblik …

Alle fem produkter bliver tilgængelige fra i dag, den 8. juli:

OnePlus Nord 5

8 + 256 GB: 3.699 kr.

12 + 512 GB: 4.299 kr.

OnePlus Nord CE 5

8 + 128 GB: 2.799 kr.

8 + 256 GB: 3.299 kr.

OnePlus Watch 3 43 mm

Pris: 2.229 kr.

Ekstra rem: 239 kr.

OnePlus Pad Lite

6 GB RAM + 128 GB ROM: 1.799 kr.

OnePlus Buds 4

Pris: 899 kr.

OnePlus går produkt-amok: Fem nye enheder på én dag