OnePlus Health Lab: 4.800 kvadratmeter menneskelig målemani

Har du nogensinde spekuleret over, hvordan dit smartwatch kan levere målinger fra helt specifikke sportsprogrammer som badminton, golf og … tovtrækning? Så læs med her, hvor vi besøger OnePlus’ nye Health Lab i Shenzhen, Kina. Dette topmoderne anlæg dækker et område på 4.840 m² og er designet til at accelerere udviklingen af innovative teknologier inden for sundhedssektoren.

Laboratoriet er fyldt til randen med avanceret udstyr som energimetabolismemålere, motion capture-systemer og optiske sensorer, der scanner alt fra dine pulsdata til din løbestil. Der er endog et rum, hvor OnePlus kan simulere trykket og den manglende ilt på Mount Everest. Alt sammen for at fodre deres algoritmer med virkelige data, så eksempelvis OnePlus Watch 3 bliver endnu klogere på din krop og dine træningsvaner.

Laboratoriet har været under konstruktion siden slutningen af 2023 og har kostet OnePlus over 100 millioner kroner at bygge. Det breder sig over to etager og rummer 20 specialiserede underlaboratorier inden for fire hovedområder: sport, hjertekarsundhed, søvn og hardware​.

Indgangen til OnePlus’ nye center. Over døren står der “Sports- og sundhedslaboratorium” (foto: iNPUT).

Health Lab er delt op i forskellige zoner:

Boldhallen: En mini-arena med infrarøde kameraer, der tracker badminton-smash og basketball-hop i millimeterpræcision.

Konditionszonen: Et kæmpe areal med løbebånd, cykler og sensorer, der måler hver eneste bevægelse.

Højde- og klimakamre: Her simulerer de bjergluft og ekstreme temperaturer for at teste urets evner i hårde miljøer.

Søvnlaboratoriet: Tre stille rum hvor testpersoner sover med ure på håndleddene, mens avancerede sensorer overvåger deres søvn og åndedræt.

Og ja, der bliver endda testet materialer til bedre pulssensorer i et dedikeret kemilaboratorium, så uret kan aflæse din puls korrekt, selv når du er midt i en tempofyldt løbetur.

Sportsnørder og sofakartofler

Hver dag stiller frivillige op i alle aldre og former – fra sportsnørder til sofakartofler – for at hjælpe OnePlus med at gøre deres sportsprogrammer så præcise som muligt. Under løb, cykling og styrketræning bliver deres kroppe overvåget ned til mindste hjerteslag.

OnePlus samler så de enorme realtids-datamængder og sammenholder de mange data med de parametre, som OnePlus Watch 3 selv kan registre. Resultatet? Med hjælp fra AI udvikles der algoritmer, så uret kan ikke bare tælle dine skridt, men også analysere din løbeteknik, måle hvor effektivt du forbrænder fedt – og endda fange små uregelmæssigheder i din hjerterytme.

Det hele er valideret gennem samarbejder med mere end 30 universiteter og forskningscentre.

Ustyret her kan måle ground contact time (foto: iNPUT).

Med et smartwatch på hånden måles data, når fjerboldene får tærsk (foto: iNPUT).

Motion-capture-kamera (foto: iNPUT).

Løbebånd til cykler og skiløbere (foto: iNPUT).

Motion-capture-kameraer fanger alle bevægelser under en basketball-kamp (foto: iNPUT).

Alt dette mærker man som bruger i form af nye funktioner og mere pålidelige målinger. OnePlus Watch 3 kommer for eksempel med over 100 sportsindstillinger, inklusiv avancerede tilstande til løb, cykling, tennis, ski m.m. Udviklerne i Health Lab viser mig blandt andet, hvordan urets software nu kan måle ground contact time – altså hvor længe ens fod er i kontakt med jorden ved hvert skridt – samt balancen mellem højre og venstre fodlanding​. Disse data bliver præsenteret som grafer og tal direkte på uret og i den tilhørende OnePlus OHealth app, så brugeren kan forbedre sin løbeteknik

Health Lab forbedrer også urets sensorer

Selv i designfasen af selve uret spiller det nye Health Lab en rolle – optiske sensorer og elektroder er blevet tweaket baseret på testresultaterne, så de sidder bedre mod huden og giver renere signaler.

OnePlus’ forskningsteam fremhæver især arbejdet med de optiske PPG-sensorer: Ved at reducere “støj” fra omgivende lys (takket være de nye materialer nævnt ovenfor) kan Watch 3 nu aflæse puls og iltmætning mere nøjagtigt, selv under hård træning hvor uret ryster på armen​.

OnePlus’ investering i Shenzhen Health Lab vidner om en langsigtet strategi: Wearables skal være mere end gadgets; de skal være sundhedsværktøjer, der bygger på seriøs forskning. Med samarbejder på kryds og tværs af universiteter og et hurtigt voksende katalog af patenter, viser OnePlus, at de vil være med helt fremme i feltet af sundhedsteknologi​.

iNPUT var inviteret til Shenzhen, Kina, af OnePlus.

OnePlus Health Lab: 4.800 kvadratmeter menneskelig målemani